**П Р А В И Л А**

**за отпускане на стипендии в УНСС**

Тези правила са изготвени въз основа на ПМС № 90/26.05.2000 г. и ПМС №103/31.05.1993 г. , в изпълнение на заповед № 1875/20.06.2000 г. на ректора на УНСС. В тях са отразени измененията и допълненията от ПМС № 65/2001 г., ПМС № 63 и 242 от 2002 г., решение на ВАС/2003 г., ПМС № 69/2004 г., ПМС № 282/2005 г., ПМС № 219/2006 г., ПМС № 130/2008 г., решение № 4/21.05.2008г. на Академичния съвет на УНСС, ПМС № 235/2008г., ПМС № 177/07.08.2012 г., ПМС № 46/06.03.2014 г. ,заповед № 3738/31.10.2014 г. на ректора на УНСС, решение № 15/29.04.2015 г. на Ректорския съвет, ПМС № 195/27.07.2015 г., ПМС № 186/22.07.2016 г. и ПМС №169/10.08.2017г.

**Раздел I - Стипендии на български докторанти**

**І. Стипендии, изплащани от държавна субсидия.**

1. Стипендии се отпускат на докторанти - български граждани, приети в редовна форма на обучение субсидирано от държавата, с изключение на приетите по чл. 21, ал. 5 от Закона за висше образование.

2. Размерът на стипендията е 450 лв.

3. Стипендията се отпуска за три години при редовна докторантура след придобита образователно-квалификационна степен “магистър”. При удължаване на срока на докторантурата стипендия не се изплаща.

4. Докторантите в редовна докторантура получават допълнително еднократна стипендия, в следните случаи:

 4.1. При положително решение на съвета на първичното звено за готовността за защита пред научно жури в рамките на тригодишния срок на обучение – в размер на 1000 лева;

 4.2. При успешна защита на дисертационния труд в срок до една година след завършване на тригодишния срок на обучение – в размер на 1000 лева.

5. Стипендията по т.4 се изплаща след представяне на справка за спазените условия по т.4.1 и т.4.2 от дирекция “Наука” в сектор “Стипендии”.

6. Докторантите имат право на стипендия само за една образователна и научна степен “доктор”.

 7. Стипендиите се изплащат безкасово чрез банка ДСК в срок до 5-то число на месеца , следващ месеца за който се полагат. Докторантите трябва да притежават сметка в банка ДСК, която да представят в сектор “Стипендии”. Начислени, но неполучени стипендии могат да се изплатят до три месеца, считано от края на месеца, за който се полагат.

**ІІ. СТИПЕНДИИ, ИЗПЛАЩАНИ ОТ ЕВРОПЕЙСКИТЕ СТРУКТУРНИ ФОНДОВЕ.**

1. Докторантите могат да получават едновременно стипендии, осигурени със средства от държавния бюджет и стипендии финансирани от европейски структурни фондове.

2. Размерът на стипендиите осигурени със средства от европейските структурни фондове и условията за предоставянето им се одобряват от Комитета за наблюдение на съответната оперативна програма, въз основа на предложение на министъра на образованието и науката.

**РАЗДЕЛ II - Стипендии на чуждестранни докторанти и специализанти**

1. Стипендии се отпускат на чуждестранни докторанти и специализанти, приети в редовна форма на обучение по междуправителствени спогодби за образователен, научен и културен обмен или по актове на Министерския съвет.

2. Размерът на стипендията е 450 лв.

3. Срокът за получаване на стипендията е до края на месеца в който изтича срока на докторантурата или специализацията. Чуждестранните докторанти и специализанти не получават стипендия при удължаване срока на обучение, както и за времето, когато не са в Република България, с изключение на случаите, предвидени в учебния или индивидуалния план за подготовка.

 4. Стипендиите се изплащат безкасово чрез банка ДСК в срок до 5-то число на месеца , следващ месеца за който се отнасят.. Докторантите трябва да притежават сметка в банка ДСК, която да представят в сектор “Стипендии”. Начислени, но неполучени стипендии могат да се изплатят до три месеца, считано от края на месеца, за който се полагат.

5. На докторантите и специализантите, граждани на държавите - членки на Европейския съюз и на Европейското икономическо пространство, приети за обучение по реда на чл. 68, ал.7 от Закона за висшето образование, се предоставят стипендии при условията и по реда, определени за българските граждани.

6. Докторантите-чужденци имат право на стипендия само за една образователна и научна степен “доктор”.

**РАЗДЕЛ III - Стипендии на чуждестранни студенти**

 1. Стипендии се отпускат на чуждестранни студенти, приети в редовна форма на обучение по междуправителствени спогодби за образователен, научен и културен обмен или по актове на Министерския съвет.

 2. Размерът на стипендията е 200 лв.

 3. Студентите, приети по междуправителствени спогодби, получават стипендия без оглед на успеха от началото на учебната година в продължение на 12 месеца.

 3.1. Чуждестранните студенти, приети по актове на Министерския съвет (от втори и по-горен курс), получават стипендия в продължение на 12 месеца от началото на учебната година, при условие, че успехът им от предходната учебна година, при успешно положени всички изпити съгласно учебния план, е не по-нисък от добър 4.00. Чуждестранните студенти, записани в първи курс, получават стипендия без оглед на успех.

3.2. На студентите - граждани на държавите-членки на Европейския съюз и на Европейското икономическо пространство, приети за обучение по реда на ч л. 68, ал. 7 от Закона за висшето образование, се предоставят стипендии при условията и по реда, определени за българските граждани.

 3.3. Студентите-чужденци, приети за обучение в Република България по Централноевропейската програма за обмен в университетското образование (CEEPUS III), получават месечни стипендии в размер на 135 лева.

4. Чуждестранните студенти, докторанти и специализанти получават стипендия и по време на езиков и специализиран курс по български език.

5. Чуждестранните студенти не получават стипендия за времето, през което отсъстват от учебни занятия по причини непредвидени в правилника на УНСС.

6. Стипендиите се изплащат безкасово чрез банка ДСК в срок до 5-то число на месеца, следващ месеца за който се отнасят. Чуждестранните студенти трябва да притежават ISIC-сметка в банка ДСК, която да представят в сектор “Стипендии”. Начислени, но неполучени стипендии могат да се изплатят до три месеца, считано от края на месеца, за който се полагат.

**РАЗДЕЛ IV - Стипендии на български студенти**

**І. сТИПЕНДИИ, ИЗПЛАЩАНИ ОТ ДЪРЖАВНА СУБСИДИЯ.**

1. Стипендии се отпускат на студенти български граждани, приети в редовна форма на обучение, единен прием, с изключение на записаните в ОКС “бакалавър” и ОКС “магистър” приети за обучение срещу заплащане, по реда на чл.9, ал.3, т.6, буква „б“ и чл. 21, ал. 2 и ал. 3 от Закона за висше образование. Записаните студенти в дистанционна форма на обучение нямат право на стипендия.

2. Студентите трябва да са записали семестъра и да притежават студентска карта DSK ISIC UNI или банкова сметка в банка ДСК. Стипендиите се изплащат само по банков път и само чрез банка ДСК в срок до 5-то число на месеца , следващ месеца за който се отнасят.

3. В първи семестър на първи курс на степен “бакалавър” и “магистър” стипендии не се отпускат, с изключение на стипендии по т. 9.1.

 4. Размерът на стипендията се определя от ректора по предложение на Студентския съвет за всеки семестър поотделно.

 5. Студентите имат право на стипендия само за една образователно-квалификационна степен “бакалавър” и за една образователно-квалификационна степен “магистър”.

 6. Студенти, които са се преместили от една специалност в друга или от един ВУЗ в друг, нямат право на стипендия за учебните години (семестри), които повтарят поради преместването, ако през съответните години (семестри) са получавали стипендия.

 7. Студентите, които са записали семестър с не положени изпити от минала учебна година, нямат право да кандидатстват за стипендия.

 8. При кандидатстване за стипендия за летен семестър, успехът от зимния семестър се изчислява на основата на оценките от всички изпити по учебен план, включително и този, на които студентът е получил слаба оценка или не се е явил. Не положеният изпит от зимната сесия участват в процеса на усредняване с оценка ”слаб**”.** Не се допускат кандидати с повече от един не положен изпит.

 9**. Видовете стипендии в УНСС са:**

 **9.1. Социална стипендия** за:

* Несемейни студенти без двама родители;
* Студенти с трайни увреждания 50 и над 50%;
* Студенти с двама родители, които са с трайни увреждания 50 и над 50%;
* Студенти само с един родител, който е с трайни увреждания 50 и над 50%;
* Студентки-майки с дете до 6-годишна възраст;
* Студенти-бащи с дете до 6-годишна възраст, когато майката не е студентка, починала е или родителските права са предоставени на бащата;
* Студенти, които до пълнолетието си са отглеждани в институции.

 Стипендията се отпуска от началото на учебната година и се изплаща 12 месеца. Брутният месечен доход на член от семейството през 6-те месеца преди месеца, в който започва семестъра не трябва да надвишава 900 лв.

 **9.2. Стипендия по успех и доход** - за студенти със среден семестриален успех (за първи курс – от първи семестър) 4.00 - 6.

9.2.1.Минималният доход за кандидатстване е равен на 1/3 от минималната работна заплата за страната**.**

 9.2.2. При доход под минималния, доходът се приравнява на минималния.

 9.2.3. Балът за тази стипендия се образува по следния начин:

 Минималната работна заплата за страната се разделя на брутния месечен доход на член от семейството и към получения коефициент се прибавя квадрата на средния успех за стипендия.

 9.2.4. Класирането се извършва по низходящ ред на бала до изчерпване на определения брой стипендии. За този стипендия се определят 20% от броя на отпуснатите стипендии.

 **9.3. Стипендия за успех** – за студенти със среден семестриален успех (за първи курс – от първи семестър) 4,00-6,00 .

 9.3.1 Класирането се извършва по низходящ ред на успеха до изчерпване на определения брой стипендии. За този стипендия се определят 80% от броя на отпуснатите стипендии.

**Студентите могат да кандидатстват за повече от една стипендия , предоставена по критериите по т.9.2 и т.9.3, но могат да получат по свой избор само една от тях .**

10. Срокове за получаване на стипендиите.

 10.1. Стипендиите се отпускат със заповед на ректора от началото на втория и следващите семестри и се изплащат в продължение на 5 месеца, с изключение на тези по т. 9.1.

 10.2. По време на семестъра (след приключване на срока за прием на документи, определен от ректора на УНСС) не се кандидатства за стипендия и такава не се отпуска. Изключение се допуска за стипендии по т. 9.1. както следва:

а) за несемейните студенти без двама родители, студентите с трайни увреждания 50 и над 50% , студентите с двама родители с трайни увреждания 50 и над 50%, студентите само с един родител, който е с трайни увреждания 50 и над 50% - от началото на месеца следващ месеца, през който са подадени документите, след възникналото право.

б) за студентките с деца до 6-годишна възраст, когато правото е настъпило след срока за приемане на документи, определен от ректора на УНСС – от месеца следващ месеца, в който са подадени документите. Стипендия се отпуска на баща-студент, когато майката не е студентка, починала е или на него е предоставено упражняването на родителските права. Те получават стипендия до края на семестъра, в който детето навършва 6 години.

 10.3. Студентите в последния семестър на обучение получават стипендия до края на месеца, в който се провежда първата сесия за държавен изпит (защита на дипломна работа) съгласно учебния план.

 10.4. Студентките-майки и студентите-бащи с деца до 6-годишна възраст, които не са се дипломирали на първата сесия, получават стипендия до края на месеца, в който приключва втората сесия за държавен изпит (защита на дипломна работа) съгласно учебния план, след представено уверение в сектор „Стипендии“ за отлагане на дипломирането.

 10.5. Начислени, но неполучени стипендии могат да се изплатят до три месеца, считано от края на месеца, за който се полагат.

 10.6. Студентите, които се дипломират предсрочно, получават стипендия за времето до първата сесия за държавен изпит по учебен план, но не повече от три месечни стипендии.

 11. **Срокът за подаване на документи** за отпускане на стипендия се определя се със заповед на ректора в началото на всеки семестър.

12. **Необходими документи** за отпускане на стипендия:

 12.1. Документи за стипендия по успех

 12.1.1. Заявление по образец (попълва се в уеб-студент и се подава онлайн);

12.2. Документи за стипендия по успех и доход

 12.2.1. Заявление-декларация по образец (попълва се в уеб-студент и се разпечатва);

 12.3. Документи, удостоверяващи броя на членовете на семейството.

 12.3.1. Членовете на семейството на студента са съпругът (съпругата) и децата, ако е семеен. Ако не е семеен - бащата, майката, непълнолетните братя и сестри или пълнолетните, ако са учащи в редовна форма на обучение или нетрудоспособни. Броят им се удостоверява чрез документите за доход и удостоверенията от учебните заведения.

 12.3.2. При разведени родители се представя копие от решение за развод. Когато родителят на студента или студентката-майка няма сключен граждански брак, се представя актуално удостоверение за семейно положение от общината. В случаите на повторен брак на родителя, на когото са присъдени родителските права за студента, за член на семейството се счита новият съпруг и се представят неговите доходи.

 12.3.3. Представят се документи като:

 - бракоразводно решение (при развод в семейството), с присъдени родителски права за студентите;

 - акт за сключен граждански брак – за студентските семейства и при повторен брак на родител;

 - смъртен акт, удостоверение за наследници;

 - удостоверение за семейно положение за родителя на когото са присъдени родителските права, за не омъжена студентка-майка, за овдовелите (когато са изминали повече от 6 месеца от смъртта на съпруга/та);

 - решения за трайна неработоспособност (ТЕЛК);

 - акт за раждане на деца на студенти и за малолетни неучащи братя и сестри;

 - други документи, с които може да се удостовери безспорно броят на членовете на семейството на кандидата за стипендия.

 12.3.4. **За учащите братя и сестри** се представя документ от съответното училище, че са записани за съответния семестър (учебна година) в редовна форма на обучение. **Ако се** **обучават в чужбина**, представят документ от съответното училище, че са записани за съответния семестър в редовна (дневна) форма на обучение, получават ли стипендия и в какъв размер и срок и нотариално заверена декларация получават ли доходи и в какъв размер са получени през изисквания период. Документите на чужд език да са преведени на български език от лицензиран преводач.

 12.4. Документи, удостоверяващи брутния доход на семейството през 6-те месеца преди месеца, в който започва семестъра;

 12.5. **Успехът** се получава служебно от информационна система „Студент“.

 12.5.1. Студентите са длъжни да проверят успеха си на информационните табла във фоайето на УНСС - web-студент – среден успех - успех за стипендия.

 12.5.2. При установяване на разлика между успеха в системата и реалния успех, студентът се обръща към служителите в отдел „Студенти“, които коригират успеха в системата.

 12.5.3. Студентите са длъжни да проверят и коригират успеха си в рамките на срока за прием на документи за стипендия.

 13. **Брутен доход.**

 За брутен доход се считат всички суми, преди намаляване с данъци и осигуровки, получени от студента и другите членове на семейството му през 6-те месеца преди месеца, в който започва семестъра, независимо за кой период се отнасят – документът се издава по реда на получаване на дохода. Той включва:

- всички брутни заплати, включително обезщетенията за временна нетрудоспособност, получени по трудови и извън трудови правоотношения и с включени суми за изплатени болнични от работодателя;

- болнични от НОИ;

- пенсии, без добавката за чужда помощ на хората с увреждания;

- обезщетения за безработица;

- социални помощи;

 - месечни добавки и месечни помощи за деца;

- наеми;

- присъдени издръжки;

- хонорари;

- стипендии, без получаваните от декларатора и членове на неговото семейство по ПМС 90 ( от УНСС), ученическите и европейските стипендии;

- доходи от търговия;

- доходи от продажба на селскостопанска продукция;

- доходи от занятие;

- доходи от свободни професии;

- бонуси;

- дивиденти от акции;

- други доходи.

 13.1. **Брутният доход** **се удостоверява** със служебно издадени оригинални документи, върху които е посочен точния адрес за кореспонденция на фирмата, издала документа и идентификационния и номер. Ако счетоводната програма на работодателя не позволява да се издаде документ за брутен доход по реда на получаване, то тогава се издава както е възможно и се дописва коя сума кога е изплатена - с подпис и печат на работодателя. Обезщетенията за временна нетрудоспособност (болнични) до 3 дни, които се изплащат от работодателя, се посочват отделно от брутното възнаграждение.

 При нулев доход, работодателят посочва основанието за липса на доход.

 13.2. Ако родител работи на намален работен ден, освен документ от работодателя представя и нотариално заверена декларация, че няма други доходи освен посочените в документа.

 13.3. Когато е ползван краткосрочен неплатен отпуск – до 1 месец, в документа за доход това изрично се посочва. Ако е ползван дългосрочен неплатен отпуск – над 1 месец, се представя и нотариално заверена декларация, че лицето не е работило на друго място и не е получило други доходи.

 13.4. Получените през периода обезщетения за временна нетрудоспособност над 3 дни се удостоверяват с документ от НОИ.

 13.5. Получените суми по извън трудови правоотношения се удостоверяват с документ от работодателя за общата сума по договора.

 13.6. **Работещите в чужбина** представят документ от работодателя за получените доходи в съответната валута. Документът да е преведен на български език от лицензиран преводач.

 13.7**. Пенсионерите** представят документ от пенсионен отдел в НОИ (РУСО) за получените през периода пенсии по месеци. Не се включва добавката за чужда помощ или ако е включена, размерът и се указва отделно.

 13.8. **При разведени родители** се представя доходът на родителя, на когото са присъдени родителските права и декларация свободен текст от студента за получената в периода издръжка от другия родител. В случай на повторен брак на родителя, на когото са присъдени родителските права, се представят и доходите на новия съпруг.

 13.9. **За получените помощи за деца и социални помощи** се представя документ от служба “Социално подпомагане”. Когато семейство с непълнолетни деца отговаря на условията за получаване на помощи за деца съгласно ЗСПД, но не получава такива, също се представя документ от “Социално подпомагане”. Когато службите отказват да издадат документ, се представя декларация с нотариално заверен подпис от родителя.

 13.10. **За доходи от** **фирми** (собственост или съсобственост на семейството) се приемат декларации с **нотариално заверен подпис**. Такива декларации се приемат и за доходи от съдружие, от наеми, издръжки, хонорари, търговия, занятие, свободна професия, дивиденти от акции и др. подобни. За търговци, занаятчии, свободни професии и др. се декларира доходът, формиран съгласно Закона за корпоративно подоходно облагане, като за ООД, ЕООД, АД и др. задължително се посочват и получените дивиденти. Доходът не може да бъде по-малък от дохода върху който се осигурява собственикът на фирмата. Декларацията следва да съдържа трите имена на декларатора, адрес за кореспонденция и идентификационен номер на фирмата. Подписът върху декларацията се поставя пред нотариус и се заверява от него. Когато фирма не извършва дейност, се представя документ от данъчна служба за периода, в който е спряна дейността. В този случай, ако собственикът на фирмата не работи на друго място, следва да представи документи като безработен – виж т. 13.12.

 13.11. **Земеделските производители**, които реализират доход сезонно (веднъж в годината), посочват половината от реализирания доход от земеделската си продукция от настоящата (предходната) календарна година. Когато доходът е получаван поотделно през изискваните месеци, се посочва по месеци. Представя се документ за регистрация като земеделски производител и декларация **свободен текст** с нотариално заверен подпис за размера на получения доход от земеделската продукция. Когато не е реализиран доход от земеделски продукти се декларира дохода върху който са внесени осигурителни вноски. За доходи от други дейности се представят съответни документи.

 13.12. **За безработни** се признават само поддържащите редовна регистрация в бюрата по труда през целия изискван период, включително и през периода, за който е изплатено обезщетение от работодателя и от НОИ (РУСО). Безработните представят документ за регистрация от бюрата по труда и документ за получените обезщетения от работодателя и от НОИ (РУСО). **ДЕКЛАРАЦИИ ЗА БЕЗРАБОТНИ НЕ СЕ ПРИЕМАТ!**

 13.13. Нулев брутен доход не се приема. Изключение се допуска за студентските семейства, когато и двамата съпрузи са записани в редовна форма на обучение.

 13.14. Документи, които не отговарят на условията – не са пълни, не съдържат необходимите реквизити, не обхващат изисквания период и т.н. не се приемат.

 13.15. Декларираният брутен доход подлежи на проверка.

 14. Санкции:

 14.1. Предалите документи с невярно съдържание се лишават от стипендия до края на обучението и дължат връщане на получените суми за стипендии, отпуснати въз основа на документи с невярно съдържание.

 15. Методологията за определяне на средствата и броя на стипендиите на българските студенти е следната:

 15.1. От субсидията за стипендии, определена с бюджета на УНСС, се приспадат:

а) сумата на изплатените до момента стипендии;

б) начислените и подлежащи на изплащане, но неполучени суми за стипендии;

в) сумата, необходима за изплащане на стипендиите на българските и чуждестранни докторанти и специализанти;

г) сумата, необходима за изплащане на стипендиите на чуждестранните студенти;

д) сумата, необходима за изплащане на стипендия по т. 9. 1. и по раздел ІV, ІІ.

е) до 10% за награди и помощи;

 15.2. Останалите средства се разпределят :

 - една част от средствата за стипендии се предоставят само по показателя „среден семестриален успех“, като относителният дял по този показател се съгласува със Студентски съвет . Броят на стипендиите се определя, като сумата се раздели на размера на стипендиите .

 - останалата част от средствата за стипендии се предоставят по показателя „ успех и доход“. Броят на стипендиите се определя, като сумата се раздели на размера на стипендията .

16. Процедурата за отпускане на стипендии съдържа следните етапи:

 16.1. Обявяване на броя и размера на стипендиите на студентите, които ще се отпуснат за съответния семестър.

 16.2. Приемане на документи – срокът се определя със заповед на ректора на УНСС.

 16.3. Обработване на документите.

 16.4. Разглеждана на приетите документи от Комисията по стипендиите. Най-малко половината от състава на комисията са студенти, определени от Студентски съвет.

 16.5. Обявяване на данните, с които студентите ще участват в класирането. Данните се обявяват в сайта на УНСС - [www.**unwe**](http://www.unwe).bg – web-студент. В срок до пет работни дни след обявяването им, студентите задължително проверят данните си и при констатирани различия се обръщат към служителите от сектор “Стипендии” за корекция. Студенти, които не са проверили и своевременно коригирали данните си, участват в класирането с обявените данни.

 16.6. Обявяване на класирането – в сайта на УНСС – web-студент. Класирането е окончателно и не подлежи на корекции, освен при техническа грешка.

 16.7. Изплащане на стипендиите.

 16.8.Проверка на 5% от документите на стипендиантите по т.9.2 на случаен признак.

**ІІ. СТИПЕНДИИ ЗА ЗНАЧИМИ ПОСТИЖЕНИЯ В НАУЧНОИЗСЛЕДОВАТЕЛСКАТА, СПОРТНАТА И ХУДОЖЕСТВЕНОТВОРЧЕСКАТА ДЕЙНОСТ. (За тази стипендия студентите не подават документи.)**

1. Ректорът, може да отпуска стипендии на студенти със значими постижения в научноизследователската, спортната и художественотворческата дейност по предложение на създадена за целта комисия от хабилитирани преподаватели и представители на Студентски съвет.

2. Общата сума на стипендиите се определя съгласно чл. 8а, ал.2 от ПМС 90/26.05.2000 г.

3. Стипендиите по т. 1 се отпускат за един учебен семестър и се изплащат за 5 месеца, за всеки месец поотделно.

4.Документите за отпускане на стипендии се разглеждат от комисия, определена със заповед на ректора. Най-малко половината от състава на комисията са студенти, определени от Студентския съвет.

5. Едни и същи постижения не може да са основание за получаване на стипендия по т. 1 и награди по Раздел V, І, т. 1 от тези Правила.

6. Редът и условията за отпускане на тези стипендии е подробно указан в Правила за отпускане на стипендии за значими постижения в научноизследователската, спортната и художественотворческата дейност.

**ІІІ. СТИПЕНДИИ, ИЗПЛАЩАНИ ОТ СОБСТВЕНИ СРЕДСТВА НА УНСС.**

 1. Стипендия на Академичния съвет – за насърчаване на студенти със специфично социално положение, израсли в домове за отглеждане на деца, SOS детски селища, центрове за настаняване от семеен тип и с родители, лишени от родителски права, настанени със съдебни решения при роднини или приемни семейства, в редовна форма на обучение, ненавършили 26 години към момента на отпускане на стипендията. Студентите да са пребивавали в тези институции през последните години (година) преди навършване на пълнолетие.

 1.1. Стипендията се отпуска за целия срок на обучение въз основа на:

 а) документи удостоверяващи пребиваването на студентите в горните институции (представя се при първоначалното подаване на документи);

 б) уверение за записан семестър (представя се в началото на всеки семестър);

 в) молба свободен текст (представя се при първоначалното подаване на документи);

 г) положителна резолюция от ректора.

 1.2. Стипендията се прекратява при налагане на наказание, прекъсване, отстраняване или завършване на обучението на студента.

 1.3. Размерът на стипендията е 100 лева и се изплаща от средства от дарения или собствени средства на УНСС за целия срок на обучение.

**ІV. СТИПЕНДИИ, ОСИГУРЕНИ СЪС СРЕДСТВА ОТ ЕВРОПЕЙСКИТЕ СТРУКТУРНИ ФОНДОВЕ.**

1. Студентите могат да получават стипендии, осигурени със средства от европейски структурни фондове.

 2. За стипендиите могат да кандидатстват студенти в редовна форма на обучение.

 3. Размерът на стипендиите осигурени със средства от европейските структурни фондове и условията за предоставянето им се одобрява от Комитета за наблюдение на съответната оперативна програма въз основа на предложение на министъра на образованието и науката.

4. Видът на документите за кандидатстване и срокът за подаването им се определят от министъра на образованието и науката.

5. Студентите могат да получават едновременно стипендии, осигурени със средства от държавния бюджет и стипендии, осигурени със средства на европейските структурни фондове.

 **V. СТИПЕНДИИ ОСИГУРЕНИ СЪС СРЕДСТВА НА ОРГАНИЗАЦИИ ИЛИ ФИЗИЧЕСКИ ЛИЦА.**

 1. Студентите в редовна форма на обучение могат да получават стипендии от организации или физически лица съгласно сключени договори.

2. Условията, редът, размерът и сроковете за получаване се конкретизират в договорите.

**Раздел V - награди и помощи**

**І. Награди и помощи, осигурени със средства от държавна субсидия.**

1. Ректорът отпуска награди и помощи и по предложение на Комисията за отпускане на награди и помощи в размер

до 200 лв. за първия семестър на учебната 2016-2017 г.;

до 300 лв. от втория семестър на учебната 2016-2017 г. , както следва:

- награди за успехи в учебната и други дейности;

- помощи при тежко материално състояние.

2. Наградите и помощите се отпускат съгласувано със Студентски съвет.

3. Начислени, но неполучени награди и помощи могат да се изплатят до три месеца, считано от края на месеца, за който се полагат.

4. Общата сума на средствата за награди и помощи се определя със заповед на ректора по предложение на Комисията за отпускане на награди и помощи.

 5. Редът и условията за отпускане на награди и помощи е указан подробно в Правилата за отпускане на награди и помощи.

**ІІ. НАГРАДИ, ОСИГУРЕНИ СЪС СОБСТВЕНИ СРЕДСТВА НА УНСС.**

 1. На студенти, дипломирани от ОКС “бакалавър”, с успех от следването и държавния изпит(защита) “отличен 6“, се изплаща еднократна награда в размер на 1000 лева.

2. Наградата се отпуска след представяне на доклад и предложение за поемане на финансово задължение от ръководителя на катедрата в сектор “Стипендии”.

3. Наградата се изплаща при връчването на дипломата.

4. Наградата по т.1 е от собствените средства на УНСС.

**ІІІ. НАГРАДИ, ОСИГУРЕНИ СЪС СРЕДСТВА ОТ ЕВРОПЕЙСКИТЕ СТРУКТУРНИ**

 **ФОНДОВЕ.**

1. Студентите могат да получават награди, осигурени със средства на европейските структурни фондове.

 1.1. За награди могат да кандидатстват студенти в редовна форма на обучение.

 1.2. Размерът на наградите осигурени със средства от европейските структурни фондове и условията за предоставянето им се одобрява от Комитета за наблюдение на съответната оперативна програма въз основа на предложение на министъра на образованието и науката.

 1.3. Видът на документите за кандидатстване и срокът за подаването им се определят от министъра на образованието и науката.

 1.4. Студентите могат да получават едновременно награди, осигурени със средства от държавния бюджет и награди, осигурени със средства на европейските структурни фондове.

Настоящите правила са утвърдени със заповед 1787/21.08.2017г. на Ректора на УНСС и влизат в сила от 01.09.2017г.

С настоящите правила се отменят досега действащите правила за отпускане на стипендии в УНСС, утвърдени със заповед № 1693/12.09.2016 г.

Съгласувано със Студентски съвет